Jong SA’ner vermis ná djihadiste Palma invalDie 21-jarige Francois van Niekerk wat in Mosambiek vermis word. (Foto: Facebook/ Bringfrancoishome ŉ Jong man van Suid-Afrika word vermis in Mosambiek nadat ekstremiste Woensdag die dorp Palma in die noorde van Mosambiek binnegeval het. Maroela Media het vroeër berig sowat 200 buitelanders, onder wie Suid-Afrikaners, kruip in ŉ hotel in dié dorp weg nadat djihadiste Palma Woensdag binnegeval het. Een van die Suid-Afrikaners is dood toe hy saam met vyf ander buitelanders probeer vlug het. ŉ Helikopter probeer tans die groep in die hotel bereik, terwyl djihadiste nader aan die Amarula Palma-hotel beweeg. Intussen is die Facebook-groep Bringfrancoishome gestig in ŉ poging om die 21-jarige Francois van Niekerk uit Mosambiek terug te bring. Hy werk vir sy pa se sakeonderneming in Mosambiek. “Op die 24ste Maart was daar ŉ terroriste-aanval in Mosambiek en ons het nog nie sedertdien van hom gehoor nie. Bid asseblief saam met ons dat hy veilig terugkom,” lees ŉ inskrywing deur die familie op die Facebookblad. ŉ Plasing op die blad om 11:00 Saterdag lui: “Helikopters is op pad na Palma. Bid asseblief dat hy (Francois) homself sigbaar sal maak vir die helikopters wanneer hulle in die area kom. Daar is geen manier waarop ons hom kan kontak of ŉ boodskap by hom kan uitkry nie. Dis als in God se hande. Bid asseblief dat hy sal weet wat om te doen.” Een van die werkers vir ŉ aardgasaanleg in die omgewing van Palma het aan AFP gesê ŉ helikopter het Vrydagaand probeer om van die mense in die hotel te bereik, maar was onsuksesvol. Die meeste van die buitelanders wat hier gevange is, is werksaam by dié perseel. ŉ Plasing om 13:27 lui dat die helikopters wel geland het en in die gebied gesoek het waar Francois moes wees, maar niks gekry nie. Maroela Media het die departement van internasionale betrekkinge en samewerking gevra vir inligting oor pogings deur die regering om gestrande Suid-Afrikaners terug te kry en wag nog op terugvoer.